b'\n_START_ARTICLE_\nArvi Pohjanp\xc3\xa4\xc3\xa4\n_START_SECTION_\nEl\xc3\xa4m\xc3\xa4kerta\n_START_PARAGRAPH_\nPohjanp\xc3\xa4\xc3\xa4n vanhemmat olivat vaatturimestari Kaarle Henrik Nordqvist (Pohjanp\xc3\xa4\xc3\xa4) ja Iida Vilhelmiina Kourlaa. Runoilija Lauri Pohjanp\xc3\xa4\xc3\xa4 (1889\xe2\x80\x931962) oli h\xc3\xa4nen veljens\xc3\xa4. Pohjanp\xc3\xa4\xc3\xa4n ensimm\xc3\xa4inen puoliso vuodesta 1922 oli hammasl\xc3\xa4\xc3\xa4k\xc3\xa4ri Lempi Vilma Ranttila (k. 1947) ja toinen vuodesta 1953 filosofian maisteri Aila Tellervo Heikinheimo. Arvi ja Lempi Pohjanp\xc3\xa4\xc3\xa4ll\xc3\xa4 oli kolme tyt\xc3\xa4rt\xc3\xa4, joista yksi oli n\xc3\xa4yttelij\xc3\xa4 Elina Pohjanp\xc3\xa4\xc3\xa4 (1933-1996). Pohjanp\xc3\xa4\xc3\xa4 tuli ylioppilaaksi 1905, suoritti oikeustutkinnon 1910 ja sai varatuomarin arvon 1913. H\xc3\xa4n toimi Viipurin hovioikeuden kanslistina 1913-1914, notaarina 1914-1915 ja viskaalina 1915-1917. Senaatin oikeusosaston virkamies Pohjanp\xc3\xa4\xc3\xa4 oli 1917-1918, valtiorikosylioikeuden kansliap\xc3\xa4\xc3\xa4llikk\xc3\xb6 1918-1919, sosiaaliministeri\xc3\xb6n osastosihteeri 1919-1920 ja sotaylioikeuden sotaviskaali 1920-1927. Viipurin hovioikeuden asessorina Pohjanp\xc3\xa4\xc3\xa4 toimi 1927-1931 ja sotaylioikeuden vanhempana sotaylituomarina 1931-1952. Vuodesta 1952 h\xc3\xa4n oli Helsingin hovioikeuden hovioikeudenneuvos. Pohjanp\xc3\xa4\xc3\xa4 ty\xc3\xb6skenteli asianajajana uransa alkuvaiheessa 1911-1912 ja 1918-1919.\n_START_SECTION_\nUrheilu-ura\n_START_PARAGRAPH_\nUrheilijana Pohjanp\xc3\xa4\xc3\xa4 saavutti joukkuevoimistelussa pronssia vuoden 1908 kes\xc3\xa4olympialaisissa Lontoossa. H\xc3\xa4n voitti Suomen mestaruuden ylioppilasvoimistelijain joukkueessa vuonna 1909.\n_START_SECTION_\nTunnustukset\n_START_PARAGRAPH_\nHuomionosoituksina Pohjanp\xc3\xa4\xc3\xa4lle my\xc3\xb6nnettiin Suomen Valkoisen Ruusun komentajamerkki, Vapaudenristit 2 ja 3 sek\xc3\xa4 Vapaussodan muistomitali soljen kera.\n_START_SECTION_\nKirjallinen tuotanto\n_START_PARAGRAPH_\nPohjanp\xc3\xa4\xc3\xa4 on julkaissut muun muassa novellikokoelmat Tuntureilta (1913) ja Revontulten alla (1916) sek\xc3\xa4 n\xc3\xa4ytelm\xc3\xa4n Jumalan k\xc3\xa4skynhaltija (1937), johon pohjautuu Yrj\xc3\xb6 Nortan ja Toivo S\xc3\xa4rk\xc3\xa4n yhteisty\xc3\xb6ss\xc3\xa4 ohjaama elokuva Jumalan tuomio (1939).'